Jelnyelvi tolmácsok segítik a siketeket és nagyothallókat az Erste összes bankfiókjában

A hallássérültek számára teszi egyszerűbbé a mindennapi bankolást az Erste legújabb szolgáltatása. A pénzintézet összes fiókjában, a teljes nyitvatartási időben jeltolmácsok segítik a siket és nagyothalló ügyfeleket a pénzügyek intézésében.

Együttműködési megállapodást kötött az Erste és a Siketek és Nagyothallók Országos Szövetsége (SINOSZ). Márciustól az Erste több mint száz fiókból álló hálózatában jeltolmácsok segítik a hallássérülteket a pénzügyek intézésében. A tanácsadók táblagépeiken egy applikáció, a SINOSZ által létrehozott és működtetett Kontakt tolmácsszolgálat használatával segítségül hívhatnak egy jeltolmácsot. A tolmács az ügyintézés során végig segíti az ügyféllel történő kommunikációt jelnyelven, hangzó nyelven, illetve szükség szerint írásban. A szolgáltatás minden fiókban, teljes nyitvatartási idő alatt elérhető.

„Az Erstét több mint 200 éve azért alapították, hogy bárki számára elérhetővé tegyék azokat a pénzügyi szolgáltatásokat, amiket korábban csak kevesek értek el. A cél azóta sem változott, valljuk, hogy minden ügyfelünket megilleti a termékeinkhez és szolgáltatásainkhoz való egyenlő hozzáférés esélye. A visszajelzések alapján a siket és nagyothalló emberek közül sokan ma még nem mernek belépni egy bankfiókba a korlátaik miatt. Az Erste ezen szeretne változtatni, megmutatni, hogy lehet ezt másképp is csinálni, és valóban azonos eséllyel hozzáférhetővé tenni a bankolást minden érintett, így a fogyatékkal élő emberek számára is” – mondta el Harmati László, az Erste lakossági területért felelős vezérigazgató-helyettese.

Az Erste és a SINOSZ együttműködése évtizedes múltra tekint vissza. Az Erste 2009 őszén a szövetség közreműködésével kezdte el a siketnéma jelnyelv oktatását tanácsadói között. Már a program első szakaszában tucatnyi fiókban tettek vizsgát jelnyelvből az önkéntesen jelentkező banki tanácsadók. A mostani megállapodás eredményeként immár folyamatosan rendelkezésre áll jelnyelvi tolmács az Erste minden fiókjában, ahol a Siketek és Nagyothallók Országos Szövetségének tagjai kedvezményes bankszámlát is nyithatnak.

Sajtókapcsolat:

* Pálosi Márta, szenior kommunikációs szakértő
* marta.palosi@erstebank.hu

Eredeti tartalom: Erste Bank Hungary Zrt.

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=1766